**Ministru kabineta rīkojuma projekta**

**“Grozījumi Ministru kabineta 2020. gada 6. novembra rīkojumā Nr.655 “Par ārkārtējās situācijas izsludināšanu”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekta “Grozījumi Ministru kabineta 2020. gada 6.novembra rīkojumā Nr.655 “Par ārkārtējās situācijas izsludināšanu”” (turpmāk – projekts) mērķis ir:  1) noteikt stingrākas pašizolācijas prasības personām, kas ierodas no Apvienotās Karalistes;  2) noteikt izņēmumu attiecībā uz ieslodzījuma vietās komersantu izveidoto pastāvīgo tirdzniecības vietu darbību;  3) iekļaut prasību mutes un degunu aizsegu lietošanai apmklētājiem dabas takās, muzeju ārtelpās un pie vides un dabas objektiem, ja tur atrodas  liels skaits cilvēku;  4) precizēt izņēmumu attiecībā uz mutes un deguna aizsegu nelietošanu, kad tiek sagatavota vai veikta kultūras vai reliģiskas norises tiešraides translācija vai ieraksts;  5) uz laika periodu no 23.12.2020. līdz 04.01.2021. stacionārajās ārstniecības iestādēs pārtraukt plānveida dienas stacionāra un plānveida stacionāro veselības aprūpes pakalpojumu sniegšanu, izņemot neatliekamo medicīnisko un akūto palīdzību, kā arī onkoloģiskās, dzīvību glābjošas, kā arī tādas operācijas, kuru atcelšanas rezultātā var iestāties invaliditāte. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pamatojoties uz Civilās aizsardzības un katastrofas pārvaldīšanas likuma [4. panta](https://likumi.lv/ta/id/313191#p4) pirmās daļas 1. punkta "e" apakšpunktu, likuma "[Par ārkārtējo situāciju un izņēmuma stāvokli](https://likumi.lv/ta/id/255713-par-arkartejo-situaciju-un-iznemuma-stavokli)" [4. pantu](https://likumi.lv/ta/id/255713-par-arkartejo-situaciju-un-iznemuma-stavokli#p4), [5. panta](https://likumi.lv/ta/id/255713-par-arkartejo-situaciju-un-iznemuma-stavokli#p5) pirmo daļu un [6. panta](https://likumi.lv/ta/id/255713-par-arkartejo-situaciju-un-iznemuma-stavokli#p6) pirmās daļas 1. punktu un otro daļu, [7.](https://likumi.lv/ta/id/255713-par-arkartejo-situaciju-un-iznemuma-stavokli#p7) panta 1. punktu un [8.](https://likumi.lv/ta/id/255713-par-arkartejo-situaciju-un-iznemuma-stavokli#p8) pantu, [Epidemioloģiskās drošības likuma](https://likumi.lv/ta/id/52951-epidemiologiskas-drosibas-likums) [3.](https://likumi.lv/ta/id/52951-epidemiologiskas-drosibas-likums#p3) panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pēdējo nedēļu laikā Apvienotās Karalistes dienvidaustrumu daļā konstatēts straujš Covid-19 gadījumu skaita pieaugums, neraugoties uz līdz šim veiktajiem epidemioloģiskās drošības pasākumiem. Pastiprinātu epidemioloģisko un virusoloģisko pētījumu rezultātā konstatēts, ka saslimstības pieaugums ir saistīts ar jaunā koronavīrusa SARS-CoV-2 varianta izplatīšanos. Pierādīts, ka šis koronavīrusa variants izveidojies dažādu mutāciju rezultātā. Vairāku pētījumu rezultāti liecina, ka šim koronavīrusa variantam ir raksturīga straujāka izplatīšanās spēja – līdz pat 70% salīdzinājumā ar līdz šim cirkulējošiem SARS-CoV-2 celmiem. Tomēr pagaidām nekas neliecina, ka šis vīrusa variants var izraisīt smagāku slimības gaitu. Pirmais jaunā koronavīrusa varianta izraisītais slimības gadījums konstatēts š. g. 20. septembrī, tomēr vīrusa plašāka izplatīšanās konstatēta pēdējo nedēļu laikā. Atsevišķi gadījumi reģistrēti Dānijā, Nīderlandē, Beļģijā, Īslandē un Austrālijā.  Eiropas slimību profilakses un kontroles centrs (ECDC) uzskata, ka ņemot vērā to, ka pašlaik nav pierādījumu, kas liecinātu par to, ka jaunais SARS-CoV-2 variants būtu plaši izplatīts, līdz ar to varētu būt efektīvi tie pasākumi, kas ierobežo vīrusa izplatīšanos uzliesmojuma agrīnā posmā [1].  Lai ierobežotu jaunā SARS-CoV-2 varianta izplatīšanos starp valstīm, Latvija un vairākas citas valstis pieņēma lēmumu par tiešu starptautisku pasažieru pārvadājumu no/uz Apvienoto Karalisti aizliegšanu. Lai vēl vairāk mazinātu jaunā SARS-CoV-2 varianta izplatīšanās risku Latvijā, novēršot pašreizējā nelabvēlīgajā epidemioloģiskajā situācijā papildu apdraudējumus sabiedrības veselībai, nepieciešams pieņemt lēmumu par stingrāku pašizolācijas pasākumu nodrošināšanu personām, kuras ierodas Latvijā no Apvienotās Karalistes. Tiek paredzēts, ka personas, kuras var nodrošināt izolāciju tai skaitā no saviem mājsaimniecības locekļiem dzīvesvietā, noteikto 10 dienu pašizolācijas laiku uzturēsies izolācijā savā dzīvesvietā. Bet personām, kurām nav iespējas dzīvesvietā nodrošināt pilnīgu izolāciju no cilvēkiem, tai skaitā mājsaimniecības locekļiem, risinājums, ir minēto personu nodrošināšana ar daļēji/100% apmaksātām vietām viesnīcās uz pašizolācijas laiku. Vietu piedāvājums attiecas uz visām personām, kuras noteikto ierobežojumu laikā ierodas no Apvainotās Karalistes, ieskaitot repatriācijas reisus. Personu izsekošanai izmanto Covidpass sistēmu. Repatriācijas reisi ir veicami, ievērojot esošās piesardzības un drošības prasības. Ņemot vērā to, ka šīs personas ir atradušās paagustinātas inficēšanās ar jaunā SARS-CoV-2 varianta vīrusu, ir profesionāli pamatotas aizdomas, ka šīs personas varētu būt inficētas ar šo vīrusu, tādēļ pamatojoties uz 2005.gada 14.jūnija Ministru kabineta noteikumiem Nr.413 “Kārtība, kādā veicama personu obligātā medicīniskā un laboratoriskā pārbaude, obligātā un piespiedu izolēšana un ārstēšana infekcijas slimību gadījumos” 3.punktu tiks organizēta šo personu laboratoriskā izmeklēšana uz Covid-19. Personas pārvadā no Rīgas lidostas līdz noteiktajai uzturēšanās vietai ar atsevišķu autotransportu, ievērojot piesardzības pasākumus. Personas, kuras ierodas Latvijā ar privāto transportu, brauc uzreiz uz noteikto uzturēšanās vietu. Dzīvesvieta kā personas uzturēšanās vieta var tikt izvēlēta tikai tādā gadījumā, ja ir iespējams izvairīties no saskarsmes ar citiem mājsaimniecības locekļiem. Savukārt viesnīcās tiek nodrošināta nepieciešamā apsardze, lai nodrošinātu uzraudzību pašizolācijas prasību ievērošanu. Lai nodrošinātu pašizolācijas pasākumu efektivitāti minētajos gadījumos tiek noteikts, ka šīs personas nedrīkst pamet uzturēšanās vietu pašizolācijas laikā.  Šis ir pagaidu risinājums, līdz tiks iegūta vairāk papildus informācija par jaunā  SARS-CoV-2 varianta.  Tas, visticamāk, nepalīdzēs pavisam novērst jaunā SARS-CoV-2 varianta ievešanas risku, tomēr aizkavēs minētā vīrusa celma izplatīšanos Latvijā, un ļaus iegūt papildu laiku esošo Covid-19 ierobežojošo pasākumu īstenošanai, kas ir būtiski pašreizējā epidemioloģiskajā situācijā, kurai joprojām ir pasliktināšanās tendence. Pasākums arī dos iespēju efektīvāk kontrolēt  jaunā SARS-CoV-2 varianta izraisītos saslimšanas gadījumus, noteikt kontaktpersonas un noteikt izolācijas pasākumus.  Tāpat, lai mazinātu jaunā  SARS-CoV-2 varianta izplatību Latvijā, tiek notiekts, ka attiecībā uz personām, kas pēdējo 10 dienu laikā uzturējušās Lielbritānijā netiek attiecināti izņēmumi pašizolācijas ievērošanai.   Lai novērstu riskus, ka tiek veicināta cilvēku pulcēšanās svētku laikā, organizējot uguņošanu, tiek uzsvērts, ka nav pieļaujama nekādu pasākumu, tai skaitā veicinot cilvēku pulcēšanos – uguņošanas un salūtu organizēšana. Rīkojums jau paredz to, ka privāti pasākumi var notikt tikai vienas mājsaimniecības ietvarā, tai skaitā arī uguņošanu var organizēt tikai vienai mājsaimniecībai.  2020. gada 17. decembrī valdība atbalstīja grozījumus Ministru kabineta 2020. gada 6.novembra rīkojumā Nr.655 “Par ārkārtējās situācijas izsludināšanu”” (turpmāk – Rīkojums), kas noteica virkni ierobežojumu preču tirdzniecībai klātienē. Noteikto ierobežojumu dēļ ir radusies problēma ar ieslodzījuma vietās izveidotajām pastāvīgās tirdzniecības vietām (turpmāk – cietuma veikals), jo arī uz tām attiecas valdības noteiktie ierobežojumi attiecībā uz precēm, kuras nav atļauts tirgot, un ierobežojumi tirdzniecības norises organizēšanai. Ieslodzītajiem ir likumā (Latvijas Sodu izpildes kodeksā un Apcietinājumā turēšanas kārtības likumā) noteiktas tiesības regulāri iepirkties cietuma veikalā par noteiktu summu atkarībā no soda izciešanas režīma. Šobrīd, lai ierobežotu Covid-19 infekcijas izplatību ieslodzījuma vietās, ar ieslodzījuma vietu pārvaldes priekšnieces rīkojumu ieslodzītajiem ir aizliegti pienesumi un sūtījumi, līdz ar to stājoties spēkā minētajiem ierobežojumiem Rīkojumā, ieslodzītajiem faktiski paliek bez iespējām iegādāties noteiktas preces, kuras viņiem var būt nozīmīgas, bet kuras nav atļauts iegādāties cietuma veikalā. Cietuma veikalā ieslodzītie var iegādāties ierobežotu preču sortimentu; to nosaka Ministru kabineta 2007.gada 27.novembra noteikumu Nr.800 “Izmeklēšanas cietuma iekšējās kārtības noteikumi” 5.pielikums (attiecībā uz apcietinātajiem) un Ministru kabineta 2006.gada 30.maija noteikumu Nr.423 “Brīvības atņemšanas iestādes iekšējās kārtības noteikumi” 8.pielikums (attiecībā uz notiesātajiem). Cietuma veikalu klātienes apmeklējums arī ikdienas situācijā nav atļauts visiem ieslodzītajiem – preču iegāde ar cietuma amatpersonu starpniecību notiek attiecībā uz apcietinātājiem un notiesātajiem zemākajās soda izciešanas režīma pakāpēs, tādejādi, režīma dēļ ir jau ierobežotas ieslodzīto tiesības klātienē apmeklēt cietuma veikalu. Ieslodzījuma vietās noteikto epidemioloģiskās drošības ierobežojumu dēļ, šobrīd cietumu veikalos nenotiek ieslodzīto iepirkšanās tradicionāli staigājot gar plauktiem un izvēloties preces, tā vietā jau šobrīd ieslodzītajiem pārsvarā tiek izsniegts nokomplektēts pirkums. Vienlaikus jāatzīst, ka šo praksi ietekmē katras ieslodzījuma vietas infrastruktūras plānojums. Līdz ar to, uz cietumu veikaliem nevar attiecināt ierobežojumus attiecībā uz tirdzniecības norises organizēšanu, jo tie darbojas absolūti atšķirīgā vidē. Turklāt 2020.gada 17.decembra grozījumi Rīkojumā tika pieņemti ar mērķi ierobežot cilvēku drūzmēšanos tirdzniecības vietās, lai mazinātu Covid-19 infekcijas izplatību. Tieslietu ministrijas ieskatā pircēji parastajos tirdzniecības centros un pircēji cietuma veikalā atrodas tik nesalīdzināmās situācijās, ka varētu pat runāt par vienlīdzības principa pārkāpumu tajā, ka pret objektīvi atšķirīgām grupām tiek noteikta vienāda attieksme. Attiecībā uz cietuma veikalos tirgojamo preču sortimentu jāsaka, ka valdības noteikto ierobežojumu pastāvēšana attiecībā uz ieslodzītajiem var robežoties ar cilvēktiesību pārkāpumu, jo, piemēram, kancelejas preču (rakstāmlietu) nepieejamība neļauj nodrošināt savu interešu aizstāvību tiesu procesos, utt. Tāpat noteikto ierobežojumu dēļ ieslodzītajiem nav iespējas iegādāties apģērbu, galda piederumus (šķīvji, bļodiņas, karotes, krūzītes), dažādus ikdienā nepieciešamus saimniecības priekšmetus, bezrecepšu vitamīnus un citas preces. Turklāt ieslodzītie šīs preces nevar iegādāties internetā kā pārējās sabiedrības daļa. Diemžēl, turpinoties šādai situācijai, ir prognozējama ieslodzīto neapmierinātība, kas var rezultēties dažāda veida pretdarbībā, kas pašreizējās Covid-19 situācijas apstākļos ieslodzījuma vietās ir sevišķi bīstama.  Ņemot vērā minēto, ir nepieciešams noteikt izņēmumu, kas paredz, ka Rīkojuma 5.7. – 5.74.apakšpunktā noteiktie ierobežojumi neattiecas uz komersanta izveidotajām pastāvīgajām tirdzniecības vietām ieslodzījuma vietās. Ieslodzītajiem paredzētās tiesības iepirkties cietuma veikalā nodrošina atbilstoši ieslodzījuma vietu infrastruktūrai un ieslodzījuma vietās noteiktajām epidemioloģiskās drošības prasībām.  Lai ierobežotu Covid-19 infekcijas izplatīšanos, Rīkojumā ir noteiktas vietas, kur nepieciešams lietos mutes un deguna aizsegus, tai skaitā tirgos ārtelpās. Vienlaikus pēdējā laikā ir novērojama tendence, ka cilvēki aktīvi izmanto iespējas uzturēties dabas takās, muzeju ārtelpās, apmeklē dažādus vides un dabas objektus. Reizēm sabiedrības interese par minētajiem objektiem ir tik liela, ka konkrētās vietās ārtelpās cilvēki pastiprināti sāk pulcēties, tādējādi, ka vairs netiek ievēroti distancēšanās nosacījumi. Šādās situācijās arī ārtelpās rodas augsts risks Covid-19 izplatībai.  Lai nodrošinātu iespēju cilvēkiem tomēr apmeklēt dabas takas un dažādus objektus ārtelpās, tajā pat laikā mazinot Covid-19 izplatības riskus, ir jāparedz, ka šajās vietās, ja tur pulcējas liels skaits cilvēku tiek lietoti mutes un deguna aizsegi. Liels skaits cilvēku nozīmē to, ka konkrētā vietā notiek pastiprināta cilvēku pulcēšanās un tur ir aprūtināta distances ievērošana. Konkrētā objekta īpašnieks paredzot cilvēku pulcēšanos, pie objekta, kā arī interneta vietnē, kur izplata informāciju par konkrētā objekta vai dabas takas apmeklēšanu pievieno informāciju par pienākumu lietot mutes un deguna aizsegus.  Vienlaikus ar prasībām mutes un deguna aizsegu lietošanai Rīkojumā ir iekļauti arī gadījumi, kad minētā prasība nav jāievēro, tai skaitā Rīkojuma 5.43.5. apakšpunktā minētajos gadījumos, kad tiek nodrošināta tiešraides translācija vai notiek audiovizuālo darbu sagatavošana, ja tas nepieciešams pilnvērtīgai darba pienākumu veikšana.  Ņemot vērā to, ka tiešraides translācija vai ierakstu sagatavošana un veikšana var tikt veikta no kultūras vai reliģiskas norises vietas, kā ar mērķi nodrošināt attālinātu mācību procesu vai audiovizuālu darbu veidošanai, nepieciešams precizēt 5.43.5. apakšpunkta iekļautā izņēmuma redakciju, paredzot, ka mutes un deguna aizsegi nav jālieto gadījumos, kad tiek sagatavota vai veikta kultūras vai reliģiskas norises tiešraides translācija vai ieraksts, tiešraides translācija vai ieraksts mācību nodrošināšanai attālināti, vai audiovizuāla darba veidošana, ja tas nepieciešams pilnvērtīgai darba pienākumu veikšanai.  Ierobežojuma izņēmums attiecas uz attālināti pieejamu kultūras norišu (piemēram, tiešsaistes koncerti un izrādes) un reliģisku norišu (piemēram, tiešsaistes dievkalpojumi) tiešraides translāciju (t.sk. tīmekļa resursos) un ierakstu sagatavošanu un veikšanu, tiešraides translāciju un ierakstu veikšanu, kas tiek veiktas ar mērķi nodrošināt attālinātu mācību procesu (piemēram, tiešsaistes mācību nodarbības, semināri, konferences), kā arī audiovizuālu darbu (piemēram, filmu un reklāmu) veidošanu (filmēšanas procesu), ciktāl tas nepieciešams pilnvērtīgai darba veikšanai. Minētais izņēmums attiecas tikai uz procesā tieši iesaistītajām personām (piemēram, mūziķiem, aktieriem, dejotājiem, pasniedzējiem, garīgo un kalpojošo personālu) filmēšanas vai sagatavošanas (mēģinājuma) laikā, ja šo personu darba pienākumus nav iespējams pilnvērtīgi veikt, valkājot mutes un deguna aizsegu. Izņēmums nav attiecināms uz filmēšanas vai sagatavošanas procesā iesaistīto atbalsta personālu (operatoriem, gaismu un skaņu inženieriem, režisoriem, grimētājiem u.t.t.). Izņēmums neattiecas uz fizisku personu veiktām tiešraidēm (t.sk. tīmekļa resursos) un veidotiem audiovizuālajiem darbiem. Tai skaitā ir jāņem vērā, ka filmēšanu var veikt tikai tad, ja ir saņemta īpašuma tiesiskā valdītāja atļauja.  Lai nodrošinātu nepieciešamos veselības aprūpes pakalpojumus neatliekamiem pacientiem un Covid-19 pacientiem, šobrīd ir ierobežota stacionārajās ārstniecības iestādēs sniegto dienas stacionāra un stacionāro veselības aprūpes pakalpojumu sniegšana, vienlaikus turpinot gultu pārprofilēšanu Covid-19 pacientu ārstēšanai. Uz 21.12.2020. ir izveidotas 1072 gultas Covid- 19 pacientu ārstēšanai  15 stacionārajās ārtniecības iestādēs (2 klīniskās universitātes slimnīcās, 7 reģionālajās slimnīcās, 2 lokālajās slimnīcās un 3 Ilīmeņa slimnīcās), 10 gultas VSIA "Bērnu klīniskā universitātes slimnīca" un 84 gultas specializētajās ārstniecības iestādēs. Neskatoties uz minēto un ieviestajiem epidemioloģiskās drošības pasākumiem stacionēto pacientu skaits slimnīcās turpina pieaugt. Tā, piemēram, VSIA "Paula Stradiņa klīniskās universitātes slimnīca", SIA "Rīgas Austrumu klīniskā universitātes slimnīca" un 7 reģionālajās slimnīcās pagājušajā nedēļā (no 14.12.2020. līdz 20.12.2020.) tika stacionēti 753 pacienti, kas ir par 103 pacientiem vairāk kā vienu nedēļu iepriekš. Savukārt izrakstīti pagājušajā nedēļā no minētajām stacionārajām ārsntiecības iestādēm  tika 489 pacienti. Vienlaikus Slimību profilakses un kontroles centra sniegtās prognozes liecina par to, ka stacionēto pacientu skaits tuvākajās dienās turpinās pieaugt un tādējādi stacionāros, ņemot vērā to, ka Covid-19 pacienti vidēji ārstējas ap 10 dienām, uzturēsies vairāk Covid-19 pacientu, tādējādi radot aizvien lielāku slogu neatliekamo pacientu un Covid-19 pacientu veselības aprūpes nodrošināšanā. Par pieaugušo pacientu skaitu, liecina arī slimnīcu sniegtie dati par Covid-19 gultu noslogojumu. Uz 21.12.2020. minēto gultu noslogojums 75% un virs tā ir novērojams 7 stacionārajās ārstniecības iestādēs (VSIA "Paula Stradiņa klīniskā universitātes slimnīca", SIA "Ziemeļkurzemes reģionālā slimnīca", SIA "Daugavpils reģionālā slimnīca", SIA "Jēkabpils reģionālā slimnīca", SIA "Jelgavas pilsētas slimnīca", SIA "Rēzeknes slimnīca" un SIA "Balvu un Gulbenes slimnīcu apvienība).  Ņemot vērā minēto, lai neapdraudētu neatliekamo pacientu un Covid-19 pacientu veselības aprūpi, nepieciešams veikt pasākumus, lai nodrošinātu nepieciešamos resursus minēto pacientu veselības aprūpei. Līdz ar to  nepieciešams uz 2 nedēļām pārtraukt stacionārās ārstniecības iestādēs plānveida veselības aprūpes pakalpojumu sniegšanu, izņemot veselības aprūpes pakalpojumus uzsāktās terapijas nepārtrauktības nodrošināšanai, kā arī neatliekamas un dzīvību glābjošas operācijas.  Tādējādi tiks nodrošināti papildus resursi neatliekamo un Covid-19 pacientu ārstēšanai. Vienlaikus, lai ierobežotu Covid-19 infkecijas izplatīšanos, paredzēts ambulatorajiem speciālistiem iespēju robežās konsultācijas sniegt attālināti. Būtiski uzsvērt, ka arī turpmāk tiks nodrošināta neatliekamā medicīniskā un akūtā palīdzība, netiks atceltas arī onkoloģiskās, dzīvību glābjošas, kā arī tādas operācijas, kuru atcelšanas rezultātā var iestāties invaliditāte. Tāpat iepriekšējā apjomā tiks sniegti ambulatorie veselības aprūpes pakalpojumi. |
| 3. | Projekta izstrādē iesaistītās institūcijas un publiskas personas, kapitālsabiedrības | Veselības ministrija, Tieslietu ministrija, Kultūras ministrija, Slimību profilakses un kontroles centrs, Krīzes vadības koordinācijas grupa Covid-19 izplatības ierobežošanai. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas attiecībā uz sejas un deguna aizsegu lietošanu attiecas uz visu sabiedrību kopumā, ieceļotājiem, uz visiem subjektiem (fiziskām un juridiskām personām), kuriem ir saistoša epidemioloģiskās drošības prasību ievērošana.  Projekta tiesiskais regulējums attiecībā uz ieslodzīto tiesībām iepirkties cietuma veikalā attiecas tikai uz ieslodzītajiem (2020.gada 21.decembrī - 3137 ieslodzīto).  Projektā noteiktais izņēmums attiecībā uz sejas un deguna aizsegu nelietošanu attiecas tikai uz procesā tieši iesaistītajām personām (piemēram, mūziķiem, aktieriem, dejotājiem, pasniedzējiem, garīgo un kalpojošo personālu) filmēšanas vai sagatavošanas (mēģinājuma) laikā, ja šo personu darba pienākumus nav iespējams pilnvērtīgi veikt, valkājot mutes un deguna aizsegu  Projektā iekļautais regulējums attiecībā uz plānveida stacionāro veselības aprūpes pakalpojumu pārtraukšanu attiecas uz stacionārajām ārstniecības iestādēm. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskajam regulējumam būs ietekme uz tautsaimniecību, tomēr esošajā situācijā prioritāra ir sabiedrības veselība. Panākot Covid-19 izplatības ierobežošanu, tiks novērsts risks sabiedrības veselībai, kā arī risks tautsaimniecībai, kas saistīts ar darba nespēju, zaudētajiem dzīves gadiem un slogu veselības sektoram. |
| 3. | Administratīvo izmaksu monetārs novērtējums | Administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 eiro, bet mērķgrupai, kuru veido juridiskas personas, – 2000 eiro. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Tajos jautājumos, ko neregulē šis rīkojums, darbojas 2020.gada 9.jūnija MK noteikumos Nr.360. “Epidemioloģiskās drošības prasības Covid-19 izplatības ierobežošanai” ietvertās normas |
| 2. | Atbildīgā institūcija | Veselības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc Projekta izstrādes paredzēts to ievietot Veselības ministrijas un Slimību profilakses un kontroles centra mājas lapās, kā arī elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā Projekts tiek virzīts steidzamības kārtā, sabiedrības iesaiste Projekta izstrādē netika organizēta. |
| 3. | Sabiedrības līdzdalības rezultāti | Nav |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Slimību profilakses un kontroles centrs, stacionārās ārstniecības iestādes, ambulatorās aprūpes speciālisti, Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros. Projektā paredzētie pasākumi tiks nodrošināti piešķirto valsts budžeta līdzekļu ietvaros.  Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Veselības ministre I. Viņķele

Vīza: valsts sekretārs D. Mūrmane-Umbraško

Feldmane 67876119

jana.feldmane@vm.gov.lv